Egpaar ure lank tydens aanval in kluis toegesluitArgieffoto: Nico Strydom Twee verdagtes is in hegtenis geneem in verband met ŉ plaasaanval vroeër die maand in die Himeville-omgewing in KwaZulu-Natal. Kapt. Nqobile Gwala, provinsiale polisiewoordvoerder, het Maandag aan Maroela Media gesê die inhegtenisnemings volg op ŉ intelligensiegedrewe ondersoek ná die voorval op 10 Februarie. “’n Egpaar is omstreeks 21:30 deur vyf verdagtes op hul plaas oorval. Die verdagtes het vuurwapens op hulle gerig en aangedring op waardevolle besittings. Die egpaar is vasgebind en in ŉ instapkluis ingedwing en daarin toegesluit,” het Gwala gesê. Die egpaar het die hele nag in die kluis deurgebring en kon eers die volgende dag hulp ontbied nadat hulle daarin kon slaag om los te kom. Die verdagtes het onder meer met klere en juweliersware in die egpaar se voertuig van die toneel gevlug. Die Himeville-polisiestasie het ŉ saak van huisroof en motordiefstal aanhangig gemaak. Die voertuig is later verlate in die omgewing gevind. Die twee verdagtes, onderskeidelik 25 en 30 jaar oud, is Donderdag in hegtenis geneem. Van die ware wat tydens die huisroof gesteel is, is in hul besit gevind. Hulle moet binnekort in die Himeville-landdroshof verskyn. Die soektog na hul medepligtiges duur voort. Gwala het gesê verdere ondersoek word ingestel om te bepaal of die verdagtes met twee onlangse plaasaanvalle in die omgewing verbind kan word. Maroela Media het vroeër berig Trevor Rees (79) van die Underberg-omgewing in KwaZulu-Natal, is op 11 Februarie in die hospitaal dood nadat hy ŉ week tevore aangeval en onder meer met Jik en ŉ tang gemartel is. Reeds se aanval was skaars ŉ week nadat nóg ŉ boer van die omgewing, Gavin Carter (47), deur drie mans tydens ŉ aanval op sy plaas doodgeskiet is. Drie verdagtes is op 10 Februarie in hegtenis geneem in verband met dié twee moorde.